Mosambiek Evangelisasie projek nuusbrief - Mei 2015

Liewe Vriende

Ons trek saans al ‘n kombersie oor ons lyf, pleks van net ‘n laken, want dit is snags al bietjie koelerig hier op Milange. Die dae is egter steeds lekker warm. Ons het 6 weke laas reën gehad wat so bietjie van ‘n probleem begin word vir die ouens wat winter peulgewasse plant. Dit was egter goed vir almal wat mielies van die lande af moes haal, diegene wat wel iets kon oes. Ons vra julle ernstige voorbidding vir die voedselkrisis waarop ons afstuur. Ons is almal aangeraak deur die vloede en gepaardgaande nood van mense in Januarie vanjaar, maar ons besef nie altyd dat die eintlike krisis eers 6-8 maande later kom nie, wanneer die effek van die vloede op landbouproduksie in volle swang kom. Vanuit die fondse wat van julle, ons liewe ondersteuners, af kom, kon ons in Februarie R10,000 se mielies vanuit verlede jaar se oeste aankoop, waarvan 20% reeds aan vloedgeteisterdes in die distrik Maganje da Costa versprei is. Die oorblywende 80% is in ons motorhuis geberg vir verspreiding hier in Milange soos wat die nood plaaslik toeneem. Ek dink die groot uitdaging vir die plaaslike mense gaan wees om dit wat hulle wel kon oes goed te bestuur en daarvoor kan ons almal saambid.

Ons het vroeër die maand besoek gehad vanuit Suid-Afrika: Abrie Coetzee, Willem Wessels en Eduard Ras het ons stuurders verteenwoordig in gesprekke met die Igreja Reformada oor die uitdagings wat die kerk in die gesig staar om effektief na mede-Mosambiekers te kan uitreik en hoe die vennootskap van Suid-Afrikaanse gemeentes wat hier betrokke is, kan voortgaan om hierdie uitdagings aan te spreek wanneer ons (Kobus en Nana) Milange aan die einde van November vanjaar verlaat. Ons is dankbaar oor die gesprekke wat kon plaasvind en die wete dat die werk waarmee ons hier besig was, sal kan voortgaan en selfs kan vooruitgaan deur die bestaande ondersteuning vanuit Suid-Afrikaanse geledere reg te kanaliseer. Dit was goed om te kon wegstap van die vergadering met ‘n aksieplan van hoe ons die werk hier gaan kan ondersteun op ‘n manier wat volhoubaar is en ‘n bydrae te kan lewer waar dit die grootste verskil sal kan maak.

Ons maak goeie vordering om met die hulp van plaaslike medewerkers Sondagskoolmateriaal te vertaal vir gebruik in Lomwe-sprekende gemeentes. Julle kan saambid dat ons die werk, wat bykans halpad is, sal kan finaliseer voor November.

Ons het ‘n uitnodiging ontvang om op 10 en 11 Junie ‘n aanbieding  te doen aan predikante en hul vrouens van die Igreja Reformada in Tete-provinsie met die tema: Die rol van die predikant en sy vrou in hul gemeenskap. Dankie vir jul voorbidding ook hiervoor.

Groete vir eers hier uit die pragtige Milange.

Kobus en Nana Eksteen (Sendelinge)

Abrie Coetzee (Koördineerder)